การรถไฟแห่งประเทศไทย ประกาศงดเดินขบวนรถเชิงพาณิชย์ เส้นทางสายใต้ สายเหนือ และสายตะวันออกเฉียงเหนือ รวม 22 ขบวน ตั้งแต่วันที่ 1 เมษายนนี้เป็นต้นไป
การรถไฟแห่งประเทศไทย ประกาศงดเดินขบวนรถเชิงพาณิชย์ เส้นทางสายใต้ สายเหนือ และสายตะวันออกเฉียงเหนือ รวม 22 ขบวน ตั้งแต่วันที่ 1 เมษายนนี้เป็นต้นไป นายวรวุฒิ มาลา รักษาการในตำแหน่งผู้ว่าการรถไฟแห่งประเทศไทย หรือ รฟท. เปิดเผยว่า ตามที่มติคณะรัฐมนตรี มีการประกาศข้อกำหนด ออกตามความในมาตรา 9 แห่งพระราชกำหนดการบริหารราชการในสถานการณ์ฉุกเฉิน พ.ศ. 2548 (ฉบับที่1) ประกอบกับรัฐบาลสั่งการ ให้ส่วนราชการและหน่วยงานของรัฐเร่งรัดดำเนินการป้องกัน ควบคุม แก้ไขปัญหาและบรรเทาผลกระทบจากโรคโควิด-19 ให้เป็นไปอย่างมีประสิทธิภาพจากการตรวจสอบ สถิติการเดินทางในช่วงเดือนมีนาคม 2563 พบว่า มีจำนวนผู้โดยสารยกเลิกการเดินทางเป็นจำนวนมาก ทำให้มีจำนวนผู้โดยสารเฉลี่ยในแต่ละขบวนใช้บริการประมาณร้อยละ 50 เนื่องจากผู้โดยสารต้องการลดความเสี่ยงจากการติดเชื้อไวรัสดังกล่าว การรถไฟฯ จึงมีความจำเป็นต้องประกาศงดเดินขบวนรถเชิงพาณิชย์ในเส้นทางสายใต้ สายเหนือ และสายตะวันออกเฉียงเหนือ รวม 22 ขบวน ตั้งแต่วันที่ 1 เมษายน 2563 เป็นต้นไป จนกว่าสถานการณ์การจะคลี่คลาย ผู้โดยสารสามารถเดินทางกับขบวนรถที่มีความใกล้เคียง กับขบวนรถที่ถูกยกเลิกเพื่อเป็นการทดแทนได้ ด้วยการพ่วงตู้โดยสารที่เป็นรถนั่งและนอนประเภทต่างๆ เพิ่มไปกับขบวนรถที่รองรับขบวนรถที่ยกเลิกไป นอกจากนี้ ได้เพิ่มจุดจอดของขบวนรถด่วนที่ 85/86 กรุงเทพ – นครศรีธรรมราช – กรุงเทพ เพื่ออำนวยความสะดวกในการเดินทางให้กับผู้โดยสาร เป็นกรณีชั่วคราวสำหรับ ประชาชนที่ซื้อตั๋วโดยสารเดินทางกับขบวนรถดังกล่าวข้างต้น สามารถติดต่อขอคืนเงินได้ที่ ช่องจำหน่ายตั๋วสถานีรถไฟทุกแห่งทั่วประเทศ ตั้งแต่วันที่ 27 มีนาคม 2563 เป็นต้นไป หรือสอบถามข้อมูลเพิ่มเติมได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง